Autoritatea Națională pentru Cetățenie din România (ANC) și Agenția Servicii Publice (ASP) din Republica Moldova au convenit asupra necesității consolidării și extinderii colaborării.
Subiectul a fost discutat luni, 11 martie, în cadrul unei întrevederi între președintele ANC, Gabriela Lenghel, și directorul ASP din R. Moldova, Mircea Eșanu, aflat într-o vizită oficială la București.
Totodată, părțile au agreat în cadrul discuțiilor necesitatea "întăririi cooperării bilaterale dintre cele două autorități" și au semnat un act adițional la Memorandumul de colaborare existent, în scopul "continuării schimbului de bune practici și expertiză cu privire la activitățile specifice procesului de obținere a cetățeniei".
Menționăm că la ședința comună, desfășurată la sediul Autorității Naționale pentru Cetățenie de la București, au participat și alți reprezentanți ai ANC din România și ai ASP din Republica Moldova, inclusiv reprezentanți ai Ambasadei Republicii Moldova la București.